Document ID: 32009R1100

NARIADENIE RADY (ES) č. 1100/2009
zo 17. novembra 2009,
ktorým sa vykonáva článok 7 ods. 2 nariadenia (ES) č. 423/2007 o reštriktívnych opatreniach voči Iránu a ktorým sa zrušuje rozhodnutie 2008/475/ES
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 423/2007 (1), a najmä na jeho článok 15 ods. 2,
keďže:
(1)
Rada 19. apríla 2007 prijala nariadenie (ES) č. 423/2007 o reštriktívnych opatreniach voči Iránu. V článku 15 ods. 2 uvedeného nariadenia sa ustanovuje, že Rada zostaví, preskúma, zmení a doplní zoznam osôb, subjektov a orgánov uvedených v článku 7 ods. 2 uvedeného nariadenia.
(2)
Rada 23. júna 2008 zostavila zoznam osôb, subjektov a orgánov, ako sa uvádza v prílohe V, na ktorý sa vzťahuje článok 7 ods. 2 nariadenia (ES) č. 423/2007. Rada v súlade s článkom 15 ods. 3 uvedeného nariadenia uviedla individuálne a špecifické dôvody rozhodnutí prijatých podľa článku 15 ods. 2 a oznámila ich dotknutým osobám, subjektom a orgánom.
(3)
Rada v súlade s článkom 15 ods. 2 nariadenia (ES) č. 423/2007 vykonala úplné preskúmanie zoznamu osôb, subjektov a orgánov uvedených v článku 7 ods. 2 uvedeného nariadenia. Pritom zohľadnila pripomienky, ktoré jej dotknuté strany predložili.
(4)
Rada dospela k názoru, že osoby, subjekty a orgány uvedené na zozname v prílohe V k nariadeniu (ES) č. 423/2007 by mali naďalej zostať predmetom osobitných reštriktívnych opatrení ustanovených v uvedenom nariadení.
(5)
Zoznam osôb a subjektov by sa mal zmeniť a doplniť s cieľom zohľadniť zmeny vo vláde a správe Iránu, ako aj zmeny týkajúce sa dotknutých jednotlivcov a subjektov.
(6)
Zoznam osôb, subjektov a orgánov uvedený v článku 7 ods. 2 nariadenia (ES) č. 423/2007 by sa mal preto zodpovedajúcim spôsobom aktualizovať.
(7)
Toto nariadenie nahrádza rozhodnutie Rady 2008/475/ES z 23. júna 2008, ktorým sa vykonáva článok 7 ods. 2 nariadenia (ES) č. 423/2007 o reštriktívnych opatreniach voči Iránu (2),
PRIJALA TOTO NARIADENIE:
Článok 1
Príloha V k nariadeniu (ES) č. 423/2007 sa nahrádza textom uvedeným v prílohe k tomuto nariadeniu.
Článok 2
Rozhodnutie 2008/475/ES sa týmto zrušuje.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. novembra 2009

Labels: 18
5
11